**HIRDETMÉNY**

**az óvodai felvételekről a 2020/2021. nevelési évre**

A nemzeti köznevelésről szóló 2011. évi CXC. törvény (a továbbiakban: Nkt.) 8. § (2) bekezdése értelmében, a gyermek **abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt**.

A **szülők** – legkésőbb a tárgyév **május 25-éig** benyújtott – kérelemben **kérelmezhetik a területileg illetékes járási hivatalnál gyermekük óvodakezdésének halasztását**. **A járási hivatal** a szülői kérelem alapján, a gyermek jogos érdekeit szem előtt tartva **felmentheti** **a gyermeket** az óvodai foglalkozáson történő részvétel alól **annak az évnek az augusztus 31. napjáig, amelyben a gyermek a negyedik életévét betölti**, ha ezt a gyermek családi körülményei, sajátos helyzete indokolja.

Az Nkt. 8. § (1) bekezdése szerint **az óvoda a gyermek hároméves korától a tankötelezettség kezdetéig nevelő intézmény**, amely a gyermeket fokozatosan, de különösen az utolsó évében az iskolai nevelés-oktatásra készíti fel.

Az Nkt. 49. § (1) bekezdése szerint **az óvodai felvétel, átvétel jelentkezés alapján történik**. Az óvodába a gyermek – e törvényben foglalt kivétellel – harmadik életévének betöltése után vehető fel.

Az **emberi erőforrások minisztere** a veszélyhelyzet kihirdetéséről szóló 40/2020. (III. 11.) Korm. rendeletre figyelemmel a 2020/2021. nevelési, illetve tanévre történő óvodai, valamint általános iskolai beiratkozásról szóló **7/2020. (III. 25.) EMMI határozatában** **a** **2020/2021. nevelési évre történő óvodai beiratkozások vonatkozásában egyedi eljárási szabályokat határozott meg**.

* Ha a szülő **nem a kötelező felvételt biztosító óvodába** szeretné gyermekét beíratni, akkor ezt a szándékát – a körzetes óvoda nevének és címének megjelölésével – **elektronikus úton,** telefonon vagy – különösen indokolt esetben – személyesen **jelezze az általa választott óvoda vezetőjének 2020. április 17-ig**.
* A **kötelező felvételt biztosító óvodák** a fenntartóval egyeztetett módon, a fenntartótól kapott lista alapján **2020. április 21-ig felveszik a felvételi körzetükbe tartozó valamennyi olyan gyermeket, akik vonatkozásában nem érkezett hozzájuk jelzés arról, hogy másik óvoda felvette volna őket.** Ezekben az esetekben a beiratkozáshoz szükséges iratok (személyi azonosító okirat, lakcímkártya) bemutatására a gyermek első óvodai nevelésének napján kerül sor. A felvételről a szülőket az óvodavezetők írásban értesítik.
* Abban az esetben, **ha a kötelező felvételt biztosító óvoda** a felvételi kötelezettsége teljesítése után **rendelkezik további szabad férőhellyel**, akkor az óvodának eljuttatott **szándéknyilatkozatok alapján** a beiratkozások időpontjára vonatkozóan az óvodavezető **beosztást készít, amelyről az érintett szülőket tájékoztatja**. A kötelező felvételt biztosító óvoda **a körzetébe nem tartozó gyermekek felvételére vonatkozóan 2020. április 30-ig dönt**, és erről **írásban értesíti** a gyermeket nevelő **szülőt** és az érintett kötelező felvételt biztosító óvoda vezetőjét.
* A **sajátos nevelési igényű gyermekeket a Szakértői Bizottság által kijelölt óvoda 2020. április 28-ig hivatalból felveszi**, és erről **írásban értesíti** a gyermeket nevelő **szülőt**.

**A Budapest Főváros XVI. kerületi Önkormányzat által fenntartott óvodák:**

**Cinkotai Huncutka Óvoda**

Székhelye: 1164 Budapest, Ostoros út 6-8. E-mail címe: ostoros.ovoda@gamesz16.hu

**Budapest XVI. kerületi Gyerekkuckó Óvoda**

Székhelye: 1165 Budapest, Centenáriumi sétány 3. E-mail címe: gyerekkucko.ovoda@gamesz16.hu

**Budapest XVI. kerületi Margaréta Óvoda**

Székhelye: 1162 Budapest, Péterke u. 10-12. E-mail címe: margareta.ovoda@gamesz16.hu

**Mátyásföldi Fecskefészek Óvoda**

Székhelye: 1165 Budapest, Baross G. u. 32-36. E-mail címe: fecskefeszek.ovoda@gamesz16.hu

**Budapest XVI. kerületi Napsugár Óvoda**

Székhelye: 1163 Budapest, Cziráki u. 8-10. E-mail címe: napsugar.ovoda@gamesz16.hu

**Sashalmi Manoda Óvoda**

Székhelye: 1163 Budapest, Könyvtár u. 26. E-mail címe: manoda.ovoda@gamesz16.hu

**Szentmihályi Játszókert Óvoda**

Székhelye: 1161 Budapest, Baross u. 141. E-mail címe: jatszokert.ovoda@gamesz16.hu

***Az óvodák felvételi körzete, valamint az óvodák részletes adatai a XVI. kerületi Önkormányzat honlapján megtalálhatóak -*** [***www.bp16.hu***](http://www.bp16.hu)***.***

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 20. § (2) bekezdése szerint **a szülő az óvodai nevelésben történő részvételre jogszabály alapján kötelezett gyermekét köteles beíratni az önkormányzat által közzétett közleményben vagy hirdetményben meghatározott időpontban** az Önkormányzat által fenntartott, vagy más óvodába.

**A jelentkezés/beiratkozás időpontja: 2020. április 13-17.**

Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába, illetve az iskolába nem íratja be, szabálysértést követ el (a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § (1) bekezdés a) pont).

A napi négy órában óvodai nevelésre kötelezett gyermek szülője, **ha gyermeke az óvodakötelezettségét külföldön teljesíti**, köteles arról a beiratkozás idejének utolsó határnapját követő tizenöt napon belül **írásban értesíteni a hivatalt**. A bejelentéshez használható **űrlap** elérhető az **Oktatási Hivatal honlapján** a https://www.oktatas.hu/kozneveles/kulfoldre\_tavozas\_bejelentese oldalról közvetlenül. A bejelentőlap **elektronikus kitöltését követően a kérelmet aláírva** a következő **postacímre** kell **megküldeni**: Oktatási Hivatal Köznevelési Nyilvántartási Főosztály, 1363 Budapest, Pf. 19.

**A beiratkozáshoz szükséges iratok, azok bemutatásának módja:**

* A **koronavírus-járvánnyal összefüggő** **kormányzati intézkedésekkel összhangban**, a gyermekek és a családok egészségének védelme, valamint a **személyes érintkezések számának csökkentése érdekében** **a XVI. kerületi Önkormányzat által fenntartott óvodákba a beiratkozás** az erre a célra szolgáló **jelentkezési lap kitöltésével**, és annak **a körzetes óvodába e-mailen történő megküldésével**, **vagy** a körzetes óvoda **postaládájába történő bedobásával történik**. A **jelentkezési lapok** elérhetőek az Önkormányzat által fenntartott **Óvodák honlapján**.
* A **gyermek első óvodai nevelésének napján a szülő köteles bemutatni** a következő okiratokat: a **gyermek nevére kiállított személyazonosságot igazoló hatósági igazolványokat**, a **szülő személyazonosságát igazoló hatósági igazolványokat és lakcímet igazoló hatósági igazolványát** (Rendelet 20. § (3) bekezdés),**nem magyar állampolgár** kiskorú gyermek esetében az igazoló okiratot arról, hogy **milyen jogcímen tartózkodik** a gyermek **Magyarország területén** (Nkt. 92. § (1) – (2) bekezdés).

**Mit kell tudni az óvodai felvételekről:**

Az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik (Rendelet 12. §). Az Nkt. 8. § (1) bekezdése szerint az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

A gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik. A felvételről, átvételről az óvoda vezetője dönt (Nkt. 49. § (2) bekezdés.

Az Nkt. 49. § (3) bekezdés szerint az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).

Életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja és az ilyen ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel. Amennyiben ez nem teljesül, vagy azok ellenére bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy az óvodavezető vagy a fenntartó által szervezett bizottság jogosult felszólítani az óvodába jelentkező gyermek szülőjét, hogy az életvitelszerű körzetben lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybevételét igazoló nyilatkozatot (Rendelet 20. § (9) bekezdés).

Amennyiben az óvodavezető, illetve az általa vagy a fenntartó által szervezett bizottság felszólítása ellenére a szülő a védőnői nyilatkozatot nem mutatja be, úgy az óvodavezető, illetve az általa vagy a fenntartó által szervezett bizottság jogosult az életvitelszerűen körzetben lakást családlátogatás kezdeményezésével ellenőrizni. Amennyiben az óvodavezető, az általa, illetve a fenntartó által szervezett bizottság által javasolt legalább három időpont közül a gyermek szülője vagy törvényes képviselője egy alkalommal sem teszi lehetővé a családlátogatást, úgy vélelmezni kell, hogy a gyermek nem életvitelszerűen lakik a kötelező felvételt biztosító óvoda körzetében, és ennek alapján az óvodai felvétel megtagadható (Rendelet 20. § (10) bekezdés).

Az **óvoda vezetője** a felvételi, átvételi kérelmek elbírálásáról – a **döntést megalapozó indokolással**, a fellebbezésre vonatkozó tájékoztatással írásban – a felvételi **körzetébe tartozó gyermekek** esetében **2020. április 21. napjáig,** felvételi **körzetébe nem tartozó gyermekek** esetében **április 30. napjáig** **hoz döntést, és közli a szülővel** (Rendelet 20. § (4) bekezdés).

**Az óvoda döntése ellen a szülő** a közléstől, ennek hiányában a tudomására jutásától számított **tizenöt napon belül** eljárást megindító **kérelmet nyújthat be az óvodavezetőnél** (Nkt. 37. §).

Az ügyben a jegyző jár el és hoz másodfokú döntést, aki a kérelmet elutasíthatja, a döntést megváltoztathatja, vagy a döntést megsemmisítheti, és a nevelési-oktatási intézményt új döntés meghozatalára utasíthatja.

 **Nevelési év:** az óvodában szeptember 1-jétől a következő év augusztus 31-éig tartó időszak (Nkt. 4. § 19.).

**A 2020/2021. nevelési év első óvodai foglakozási napja:**

**2020. szeptember 1. (kedd)**

Budapest, 2020. március 30.

 **Kovács Péter**

 polgármester